Diereliefhebber deur leeus doodgebytSwane van Wyk (Foto: Facebook) ’n Jong vrou is vandeesweek deur leeus by ’n private wildreservaat buite Bela-Bela in Limpopo doodgebyt. Kol. Moatshe Ngoepe, woordvoerder van die polisie, het aan Maroela Media gesê die voorval het Donderdag omstreeks 17:00 plaasgevind. Ngoepe het die vrou as die 21-jarige Swane van Wyk geïdentifiseer. Sy het by die wildreservaat gewoon en werk. Medelye stroom intussen in op sosiale media. “My hart is seer om vandag te hoor dat Swane nie meer met ons is nie. Jy het soveel potensiaal gehad en het werklik geniet wat jy gedoen het, tot die einde,” skryf ’n vriend op Facebook. Swane van Wyk (Foto: Facebook) “Geniet die laaste slukkie, waardeer die laaste stukkie en onthou elke oomblik,” het Swane vroeër op haar eie Facebook-blad geskryf. ’n Geregtelike doodsondersoek word gedoen.